हनुमानगढ़। स्पिनिंगमिल को शुरू कराने के लिए विभिन्न राजनैतिक सामाजिक संगठन अब आर-पार की लड़ाई लड़ने के लिए तैयार हैं। रोडवेज डिपो में शनिवार को हुई स्पिनिंग मिल बचाओ संघर्ष समिति की बैठक में सभी संगठनों ने एक स्वर में आंदोलन तेज करने की घोषणा की। इस संबंध में कलेक्टर को ज्ञापन सौंप सात जनवरी तक का अल्टीमेटम दिया गया है।
चेतावनी दी है कि अगर समस्या हल नहीं हुई तो आठ जनवरी से यहां आने वाले सरकार के हर मंत्री का विरोध किया जाएगा। वक्ताओं ने कहा कि राज्य सरकार मिल शुरू करने के लिए कोई उचित कदम नहीं उठा रही है। इससे श्रमिकों के परिवारों में रोजी-रोटी का संकट खड़ा हो गया है। बैठक में निर्णय लिया कि स्पिनिंग मिल में काम करने वाले श्रमिकों के बच्चे शहर में रैली निकालेंगे।
रैली जंक्शन स्थित बस डिपो से शुरू होगी जो बाजार से गुजरेगी। इसी कड़ी में 15 जनवरी को बाजार बंद करवाया जाएगा। 21 जनवरी को चक्काजाम किया जाएगा। इसके तहत टाउन जंक्शन शहर में प्रवेश करने वाले मार्गों को जाम किया जाएगा ताकि कोई वाहन शहर में प्रवेश कर सके और ही कोई शहर की सीमा से बाहर जा सके।
वक्ताओं ने आरोप लगाया कि हनुमानगढ़-श्रीगंगानगर जिले के सबसे बड़े उद्योग को चालू करने के लिए सरकार उदासीन रवैया अपनाए हुए हैं। बैठक में प्रो. सुमन चावला, कांग्रेस नेता सौरभ राठौड़, गुरदीप चहल, स्पिनिंग मिल श्रमिक नेता भागीरथ डूडी, रामकुमार वर्मा, माकपा नेता रघुवीर सिंह वर्मा, पार्षद लड्डूराम कबाड़ी, निरंजन नायक, पवन श्रीवास्तव, बलराज सिंह दानेवालिया, बलवीर, शंकर सोनी, बलदेव सिंह मक्कासर, शेर सिंह, नसीब खान, महावीर सिंह सहित विभिन्न राजनैतिक, सामाजिक संगठनों से जुड़े लोग मौजूद थे।
hin_Deva hin_Deva hin_Deva hin_Deva